2018/0178 (COD)

KOMISIJAS PAZIŅOJUMS EIROPAS PARLAMENTAM,



ko izstrādā atbilstīgi Līguma par Eiropas Savienības darbību 294. panta 6. punktam,



par

Padomes nostāju attiecībā uz Eiropas Parlamenta un Padomes Regulas par regulējuma izveidi ilgtspējīgu ieguldījumu veicināšanai 2018/0178 (COD) pieņemšanu un par grozījumiem Regulā 2019/2088 par informācijas atklāšanu, kas saistīta ar ilgtspēju, finanšu pakalpojumu nozarē

1.Konteksts

Datums, kad priekšlikums nosūtīts Eiropas Parlamentam un Padomei (dokuments COM(2018) 0353 final – 2018/0178 COD): 2018. gada 24. maijs Eiropas Ekonomikas un sociālo lietu komitejas atzinuma datums: 2018. gada 17. oktobris Eiropas Parlamenta nostājas datums (pirmais lasījums): 2019. gada 28. marts Grozītā priekšlikuma nosūtīšanas datums: Neattiecas. Padomes nostājas pieņemšanas datums: 2020. gada 15. aprīlis

2.Komisijas priekšlikuma mērķis

Komisija 2018. gada martā nāca klajā ar vērienīgu rīcības plānu ilgtspējīgas izaugsmes finansēšanai. Šā rīcības plāna mērķis ir mobilizēt privāto sektoru pārejai uz mazoglekļa, resursu ziņā efektīvāku un ilgtspējīgāku ekonomiku. Kā norādīts rīcības plānā, tas, ka trūkst skaidras definīcijas par to, kas ir “ekoloģiski ilgtspējīgs”, pašlaik ir viens no lielākajiem šķēršļiem videi draudzīgu ieguldījumu palielināšanai. Tāpēc viens no rīcības plāna stūrakmeņiem ir vienotas klasifikācijas sistēmas izveide ekoloģiski ilgtspējīgām saimnieciskajām darbībām jeb “ES taksonomija”. Šajā nolūkā Komisija 2018. gada maijā iesniedza priekšlikumu regulai, kurai bija šādi trīs mērķi:

(1)sniegt atbilstošas definīcijas uzņēmumiem un ieguldītājiem par to, kuras saimnieciskās darbības var uzskatīt par ekoloģiski ilgtspējīgām;

(2)dot iespēju galaieguldītājiem, tai skaitā privātajiem ieguldītājiem, novirzīt kapitālu ekoloģiski ilgtspējīgām darbībām, ierobežojot “zaļās tukšvārdības” riskus, izmantojot šīs definīcijas; un

(3)novērst tirgus sadrumstalotību, nodrošinot vienotu atsauces punktu ieguldītājiem, uzņēmumiem un dalībvalstīm, definējot vides ilgtspējību ieguldījumu nolūkos.

ES taksonomija būs kopēja valoda, ko ieguldītāji un uzņēmumi var izmantot, lai apzinātu ieguldījumu iespējas projektiem un saimnieciskajai darbībai, kas sniedz būtisku ieguldījumu klimata un vides mērķu sasniegšanā. Tas palīdzēs ieguldītājiem un uzņēmumiem pārorientēt savas darbības uz ilgtspēju. Tādējādi ES taksonomija palīdzēs palielināt privātos un publiskos ieguldījumus, lai finansētu pāreju uz ilgtspēju saskaņā ar Eiropas zaļā kursa mērķiem.

Taksonomija ir vērsta uz ekoloģiski ilgtspējīgām darbībām šādās jomās: klimata pārmaiņu mazināšana, pielāgošanās klimata pārmaiņām, ilgtspējīga ūdens un jūras resursu izmantošana un aizsardzība, aprites ekonomika, piesārņojuma novēršana un kontrole un bioloģiskās daudzveidības un ekosistēmu aizsardzība un atjaunošana. Komisijai līdz 2021. gada 31. decembrim jāpublicē ziņojums par taksonomijas darbības jomas paplašināšanu, tajā iekļaujot citus ilgtspējas mērķus, tostarp sociālos mērķus.

Tiklīdz taksonomija būs pabeigta, tā atvieglos standartu un marķējumu izstrādi zaļajiem finanšu produktiem. Tā arī būs arī finanšu un nefinanšu uzņēmumu pārskatu, kas saistīti ar ilgtspēju, neatņemama sastāvdaļa. Turklāt, kā paziņots Eiropas zaļā kursa investīciju plānā, taksonomija tiks ņemta vērā arī vadlīniju dokumentos par klimata un vides uzraudzību un ilgtspējas pārbaudi InvestEU ietvaros, kas tiks publicēti 2020. gada otrajā pusē. Papildus InvestEU Komisija, izmantojot atjauninātu stratēģiju par ilgtspējīgu finansējumu, ko publicēs 2020. gada otrajā pusē, pētīs, kā publiskā sektora struktūras var izmantot taksonomiju, lai panāktu standartu konverģenci starp privāto sektoru un publiskām struktūrām un pēc iespējas labāk izmantot apvienotos finanšu instrumentus.

3.Komentāri par Padomes nostāju

Padomes nostāja atspoguļo politisko vienošanos, ko Eiropas Parlaments un Padome panākuši 2019. gada 16. decembrī. Komisija atbalsta šo vienošanos.

Ar politisko vienošanos tika ieviestas vairākas izmaiņas, kas atšķiras no sākotnējā Komisijas priekšlikuma, tostarp attiecībā uz šādiem punktiem:

1.Regulas darbības jomas paplašināšana:

Pirmkārt, politiskā vienošanās paredz papildu pienākumu ES piemērot taksonomiju jebkādiem publiskiem pasākumiem, standartiem vai marķējumiem, nosakot prasības finanšu tirgus dalībniekiem vai emitentiem tādu finanšu produktu vai uzņēmumu obligāciju jomā, kuras tiek tirgotas kā “ekoloģiski ilgtspējīgas”.

Otrkārt, visiem finanšu tirgus dalībniekiem, kā noteikts Informācijas atklāšanas regulā, būs jāatklāj, kā un cik lielā mērā ieguldījumi, kas ir to finanšu produkta pamatā, atbalsta saimniecisko darbību, kas ir saskaņota ar taksonomiju. Finanšu tirgus dalībniekiem, kuri nevēlas atklāt informāciju atbilstīgi taksonomijai un pēc tam nevēlas tirgot savus produktus kā ekoloģiski ilgtspējīgus vai ar līdzīgām īpašībām, būs jāsniedz par to paskaidrojums.